De østlige For-Alper

De østlige For-Alper er det område der de sentrale Øst-Alpene gradvis går over i Den pannoniske slette. Området begynner rett øst for Graz og strekker seg nord- og østover til ca. 20  syd for Wien og til den ungarske grense.

De østlige For-Alper fungerer mest som samlebetegnelse for fjellkjedene og åskammene som ligger øst for elven Mur. Mens de høyere fjellkjedene i nordvest utvilsomt hører Alpene, betraktes de lavere åskammene i syd og i øst ofte som ikke-alpine.

 Avgrensning 
De østlige For-Alper begrenses i vest av Mur (mot Lavanttal-Alpene) og i nord av Mürz (mot Mürzsteg-Alpene), Semmeringpasset og Schwarza (mot Schneeberg-Alpene). I øst slutter fjellene og grenser mot den vestlige Pannoniske slette, nærmere bestemt mot Den ungarske slette, Neusiedler See og Wienbekkenet.

 Videre inndeling 
Tre av fjellkjedene i De østlige For-Alper regnes som en del av Alpene:
 Grazer Bergland (1720 moh. i Hochlantsch) ligger lengst vest, og rett nord for Graz;
 Fischbacher Alpen (1782 moh. i Stuhleck) ligger lengst nord, og øst for Grazer Bergland;
 Wechsel (1743 moh. i Hochwechsel) ligger sydøst for Fischbacher Alpen.

De resterende åskammene lenger øst i området regnes vanligvis ikke til Alpene:
 Bucklige Welt (974 moh. i Eselberg) ligger rett øst for Wechsel;
 Rosaliengebirge (748 moh. i Heuberg) ligger nord for Bucklige Welt;
 Leithagebirge (484 moh. i Sonnenberg) ligger nordøst for Rosaliengebirge, og dermed nordvest for Neusiedler See;
 Ödenburger Gebirge (606 moh. i Brentenriegel) ligger nordøst for Bucklige Welt;
 Günser Bergland (884 moh. i Geschriebenstein) ligger sydøst for Bucklige Welt.

De to sistnevnte åskammene strekker seg et stykke over den ungarske grense.

 Eksterne lenker 


Kategori:Fjellkjeder i Alpene
Kategori:Fjell i Steiermark
Kategori:Fjell i Niederösterreich
Kategori:Fjellkjeder i Ungarn